  Виталий Пронин «Поволжьеысь Татьяна - 2013» фестиваль туэ дасэтӥзэ ортчиз ни.Нижний Новгородын нырысьсэ радъям конкурс быдэс Приволжск федерал округе вӧлмиз. Россилэн мукет улосвылъёсаз талы укшась фестивальёс уг ортчытъяло. Жаляса верано, ужрадэз ортчытӥсьёс фестивале тросгес калыкез кыскон сярысь ӧвӧл сюлмаськиллям. Залын пукизы делегациос но нылашъёслы юрттӥсьёс гинэ. Мон уг оскиськы, собыдӟа Казань университетысь одӥг студентлы но та ужрад тунсыко ӧй вал шуыса!Асьме делегациен кивалтӥсь Юлия Воробьёва но туж уродъяськиз фестивалез радъян ласянь. Кылем арын Чебоксарыын ваньмыз умойгес, пе, вал. Кызьы вера Юлия, Казаньын репетициослэн ортчон дырзы радъямын ӧй вал, нылашъёс ӵукнаысен ӝытозь черодын пукылӥзы, визажистъёс но парикмахеръёс сярысь малпанэз ӧй вал.Но тани сцена вылэ потыны дыр вуиз. Нижний Новгород, Саранск, Йошкар-Ола, Пермь, Иж, Ульяновск, Чебоксары каръёсысь вуэм нылъёс йӧскалык костюмъёссэс возьматӥзы. Тросэзлэн дэремъёссы, туалазэ вашкалаен герӟаса, кылдытэмын.Кыкетӥ этапаз мусо Татьянаос видеоролик пыр асьсэ улонэнызы, вордскем шаеренызы, яратоно дышетскон интыенызы тодматӥзы.Собере нылашъёс аспӧртэмлыко юанъёслы кескич валэктон сётыны выризы. Татын соос возьматӥзы: котькуд учырез, юанэз ас пала берыктыны луэ.Берпуметӥез этап творчестволы сӥземын. Одӥгез нылаш вань сюлмысьтыз эктэ, кужмо куараеныз дунъясьёсты ворме, мукетыз выжыкыл яке кино, мода яке инкуазь дуннее вуттэ. Но нимысьтыз пусйыны луэ Таня Щёткинаез. Со огдыре пӧртэм крезьгуро инструментъёсын шудэмзэ но калыкезлэсь лулчеберетсэ гажамзэ возьматӥз. Соиз ӧй вал мукет нылъёслэн номеръёсазы. Нош та фестиваль «Чеберина» вожвылъяськонъёслэсь соин ик пӧртэм луэ: нылаш ачиз сярысь гинэ уг вера, со данъя но возьматэ дор палзэ, йӧскалык лулчеберетэз.Удмурт нылаш верамъя, Таняос туж мыло-кыдоесь, ог-огзылы уг вожъясько, соин сцена вылын шоканы ик капчи, сюлэм сотэк но зол кокаське. Нош дэмен кариськиськод ке, ваньмыз капчигес но шулдыргес луэ. «Арганавтъёс» Таняен ӵош арган кысказы, журналистика факультетысь пиос Денис Яговкин но Женя Князев битбокс быдэстӥзы. Таӵе крезьгур улсын Алина Антонова удмурт попурри кырӟаз. Залын пукыса жадем учкисьёслэн мылкыдзы ик ӝутскиз, зол чабизы.Оглом вераса, котькуд нылаш ас сяменыз аспӧртэмлыко. Ваньзы пусйымонэсь, тыршисесь, визьмоесь. Но та фестивальлэн куронэзъя, кин ке но одно ик вормисе потыны кулэ.Озьы нырысетӥ инты сётэмын Саранскысь Н. Огарёв нимо университетысь Татьяна Дудниковалы. Асьмелэн Татьяна Щёткинамы луиз кыкетӥ.Мария Векшина Теги: Казань Татарстан ТатьянаПоволжья-2013 Удмурткунуниверситет удмурткылосбурфакультет  